บลจ.กสิกรเตรียมขายกองทุนตราสารหนี้
กองทุนตราสารหนี้เอกชน บลจ.กสิกรไทยเตรียมเสนอขายกองทุนเปิดเคตราสารหนี้ 39 เดือน เอ&nbsp;&nbsp;ทางเลือกสำหรับผู้ลงทุนเสี่ยงต่ำถึงปานกลาง&nbsp;
16 ก.พ. 2553

กองทุนตราสารหนี้เอกชน บลจ.กสิกรไทยเตรียมเสนอขายกองทุนเปิดเคตราสารหนี้ 39 เดือน เอ  ทางเลือกสำหรับผู้ลงทุนเสี่ยงต่ำถึงปานกลาง  
 




น.ส.ยุพาวดี  ตู้จินดา  ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย  กล่าวว่า บริษัทเตรียมเสนอขายกองทุนเปิดเค ตราสารหนี้ 39 เดือน เอ (KFI39MA) ในวันที่ 18-25 ก.พ. โดยกองทุนดังกล่าวเน้นลงทุนในตราสารหนี้เอกชนและรัฐวิสาหกิจ อายุโครงการประมาณ 3 ปี  3 เดือน  ขนาดกองทุน 4,000 ล้านบาท เพื่อเป็นทางเลือกสำหรับผู้ลงทุนที่มีความสามารถในการรับความเสี่ยงต่ำถึงปานกลาง  และต้องการโอกาสรับผลตอบแทนที่จูงใจจากการลงทุนในระยะยาว  ตราสารที่ บลจ. กสิกรไทย    คาดว่าจะลงทุนในเบื้องต้น ได้แก่ หุ้นกู้ของบริษัทในกลุ่มธุรกิจขนส่งและคมนาคม พัฒนาอสังหาริมทรัพย์ ธนาคารพาณิชย์และผู้ให้บริการสินเชื่อเพื่อผู้บริโภค ตลอดจนบริษัทผู้ผลิตน้ำตาลรายใหญ่ อาทิ หุ้นกู้ของบริษัททางด่วนกรุงเทพ บริษัท ควอลิตี้เฮาส์ บริษัทน้ำตาลขอนแก่น บริษัท เกียรตินาคิน และบริษัท บัตรกรุงไทย ข้อมูลจาก Bloomberg เมื่อวันที่ 9 ก.พ. 2553 ได้รับการจัดอันดับความน่าเชื่อถือระยะยาวของผู้ออกตราสาร โดย ทริส เรทติ้ง ที่ A / A- / A- / A- และ BBB+ ตามลำดับ  
"อย่างไรก็ตาม ตราสารที่จะลงทุนอาจเปลี่ยนแปลงได้ตามสภาวการณ์ที่เหมาะสม" นางสาวยุพาวดีกล่าว สำหรับโอกาสรับผลตอบแทน นางสาวยุพาวดีกล่าวเพิ่มเติมว่า หากเปรียบเทียบกับตราสารที่มีอายุใกล้เคียงกัน เช่น อัตราผลตอบแทนหลังหักภาษี 15% ของพันธบัตรรัฐบาลอายุประมาณ 3 ปี ซึ่งปัจจุบัน  อยู่ที่ประมาณ 2.21% หรือดอกเบี้ยเงินฝากประจำ 3 ปีหลังหักภาษี ซึ่งอยู่ที่ประมาณ 1.49% นั้น คาดว่ากองทุนเปิดเค ตราสารหนี้ 39 เดือน เอ (KFI39MA) จะให้โอกาสรับผลตอบแทนที่น่าสนใจกว่า